Sakpas-pryse vier Koop-'n-Afrikaanse-boekdag | Maroela Media
Daar is niks so lekker as om agteroor te kan sit met 'n stomende koppie koffie en om jou gunsteling- Afrikaanse boek oop te slaan nie.
Of dit nou spanningsbelaaide misdaadfiksie, 'n Romanza of 'n niefiksieboek is, daar is niks so bevrydend soos om verlore te raak in 'n ander wêreld nie.
Op 14 Augustus vier die Vriende van Afrikaans (VVA), 'n afdeling van die ATKV, die Afrikaanse geskrewe woord met Koop-'n-Afrikaanse-boekdag.
"Ons wil die lekkerte van boeke en lees in Afrikaans onder almal se aandag bring, veral omdat daar wonderlike Afrikaanse boeke op die mark is," sê Chareldine van der Merwe, projekbestuurder van die VVA.
Van der Merwe wil ook hê dat ouers hulle kinders by die dag betrek.
"'n Kind of mens wat lees, verstaan die wêreld beter, weet die wêreld is veel groter as sy leefwêreld, weet ons is nie almal eenders nie en besef ons dink ook nie eenders oor sake nie. Iemand wat lees, het 'n geleentheid om ander mense met respek te hanteer."
Vanjaar se Koop-'n-Afrikaanse-boekdag word spesiaal opgedra aan wyle oom Nolte Smit (83), 'n spitsraadlid van die VVA. Smit, 'n oudskoolhoof, is Saterdag 30 Julie dood. Die idee om 'n dag aan die Afrikaanse letterkunde te wy het juis by hom posgevat.
"Die VVA het groot waardering vir die werk wat hy gedoen het. Hy was 'n besonderse mens en het hard vir die VVA gewerk omdat hy so lief was vir Afrikaans, en teen geen vergoeding nie. Oom Nolte het die VVA se argief behartig en dit is absoluut verstommend wanneer 'n mens deur daardie lêers werk hoe sistematies en netjies hy dié taak voltooi het."
Smit word op 14 Augustus – Koop-'n-Afrikaanse-boekdag – ter ruste gelê. Vanjaar sal die 17de jaar agtereenvolgens wees wat hierdie dag gevier word.
"Dis in alle opsigte 'n wen-wendag, want lesers, skrywers, uitgewers en boekwinkels word bevoordeel. Lesers kry afslag op boeke waarvoor skrywers tantième verdien. Hoe meer boeke verkoop word, hoe beter vir die algehele Afrikaanse boekbedryf, en jy kan deel wees hiervan," sê Van der Merwe.
Ondersteun die Afrikaanse boekbedryf en koop 'n Afrikaanse boek vir jouself of skenk dit aan iemand wat nie so bevoorreg is om nuwe boeke te koop nie.
Die volgende boekwinkels en uitgewers vier saam met die Vriende van Afrikaans en die ATKV Koop-'n-Afrikaanse-boekdag en bied afslag tussen 9 en 16 Augustus.
Die volgende PNA-boekwinkels bied 25%-afslag: Strand Square, Somerset Mall, Somerset Square, Eikestad Mall, Stellenbosch Square, The Sanctuary, Whale Coast Mall, Gordonsbaai, Hermanus Station Mall, Swellendam.